Pladserne i det nye testcenter for vindmøller i Østerild er så småt ved at fordele sig på de forskellige vindmøllefirmaer. Nordex og Envision har netop fået en plads hver. Udbudsrunden omfattede tre pladser i Østerild og fem på prøvepladsen Høvsøre syd for Limfjorden. Der kom én ansøgning for lidt til Østerild og én for meget til Høvsøre. Nordex Energy er oprindelig dansk, men har i dag de fleste aktiviteter i Rostock. Envision Energy er et kinesisk selskab, som har en stor udviklingsafdeling i Danmark. Holder tidsplanen for det omstridte testcenter i Østerild, kan Siemens og Vestas begynde at stille møller op allerede fra 1. april 2012. Nordex og Envision må vente til efteråret. Pladserne lejes for en otteårsperiode.
Vindmøllefirmaerne Nordex Energy og kinesiske Envision Energy får hver én plads på det kommende testcenter for kæmpemøller i Østerild.